25.5.2023 г.
BG
Официален вестник на Европейския съюз
C 184/13
Становище на Европейския икономически и социален комитет относно „Ролята на младите хора в екологичния преход“ (проучвателно становище по искане на шведското председателство) (2023/C 184/03)
Докладчик: Nicoletta MERLO Искане на шведското председателство Писмо от 14.11.2022 г. на Съвета Правно основание
Член 304 от Договора за функционирането на Европейския съюз
Компетентна секция
„Заетост, социални въпроси и гражданство“
Приемане от секцията
8.3.2023 г.
Приемане на пленарна сесия
22.3.2023 г.
Пленарна сесия №
577
Резултат от гласуването („за“/„против“/„въздържал се“)
152/00/01
1.
Заключения и препоръки 1.1.
ЕИСК счита, че младите хора могат и трябва да играят жизненоважна роля в контекста на екологичния преход.
Комитетът счита, че е от съществено значение да се възприеме нов модел на управление, който да бъде по-приобщаващ и по-способен да осигури активно участие на младите хора в процесите на вземане на решения с цел да се преодолеят все още съществуващите пречки. 1.2.
ЕИСК подчертава, че е важно да се гарантира, че младежките организации имат водеща роля в процеса на вземане на решения и в разработването и разпространението на проекти, свързани с устойчивостта и околната среда, включително като им се гарантира необходимата финансова подкрепа. 1.3.
ЕИСК счита, че е от изключително важно значение постоянно да се наблюдава въздействието, което публичните инвестиции, включително онези от тях, свързани с екологичния преход, оказват върху младите хора понастоящем и в бъдеще чрез оценка на икономическото, политическото и социалното въздействие на политиките, които ще се прилагат, като се използват показатели преди, по време на и след тяхното одобрение. 1.4.
ЕИСК насърчава институциите на ЕС и държавите членки да прилагат мерки и механизми, с които да се гарантира, че във всички области на политиката се отчита гледната точка на младежта, и да се създаде пространство, което да е в състояние да гарантира активното участие на младите хора чрез пълното приемане на Оценката на въздействието на ЕС от гледна точка на младежта. 1.5.
ЕИСК счита, че е изключително важно да се установи връзка между инициативите и политиките, които ще бъдат приети в контекста на Европейската година на уменията, и темите за екологичния преход, устойчивото развитие и предизвикателствата, пред които са изправени младите хора в един бързо променящ се свят. 1.6.
ЕИСК счита, че е от съществено значение да бъдат взети предвид свързаните с тези теми образование и умения, с които се очаква младите хора да разполагат, като се използва междусекторен подход, който е в състояние да осигури теоретични и практически умения, включително чрез прилагане и подобряване на прехода от училище към работа и професионалното чиракуване, както и с участието на социалните партньори.
Освен това обучението по тези теми следва да стане структурирано, като неговото проектиране и разработване започнат по места и местните нужди се отчитат в една по-широка рамка на национално равнище. 1.7.
ЕИСК счита, че е необходимо от ранна възраст на децата да се преподава устойчивост и опазване на околната среда, като се възприемат иновативни образователни инструменти, които отчитат опазването на околната среда, социалното и икономическото развитие и постигането на свързаните с тях цели.
За да се гарантира това, ключово значение имат качественото образование за всички и достойните условия на труд за тези, които го предоставят. 1.8.
ЕИСК подчертава, че е важно училищата да се ангажират със свързани с екологичния преход въпроси в съгласуваност с местните власти и учрежденията, предлагащи извънучилищни дейности, особено с младежките организации и организираното гражданско общество, като по този начин се повишат осведомеността и участието сред обикновените граждани.
Във връзка с това ЕИСК оценява положително опита от проекта „Еразъм“, насочен към екологосъобразността, и очаква неговото изпълнение.